# 6/2019. (VI.24.) MÜK szabályzat[[1]](#footnote-1) a Magyar Ügyvédi Kamara egyes nem kiemelt szabályzatai módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 2. pontjában,

az 1.2. pont tekintetében a Magyar Ügyvédi Kamara Alapszabálya IV.20. pont 2. alpontjában,

a 2. pont tekintetében az Üttv. 158. § (1) bekezdés 15. pontjában,

a 3. pont tekintetében az Üttv. 158. § (1) bekezdés 29. pontjában,

a 4. pont tekintetében az Üttv. 158. § (1) bekezdés 1. pontjában,

az 5. pont tekintetében az Üttv. 158. § (1) bekezdés 16. pontjában,

a 6. pont tekintetében az Üttv. 158. § (1) bekezdés 36. pontjában és a Magyar Ügyvédi Kamara Alapszabálya 36. pontjában

kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével

a következő szabályzatot alkotja:

# 1. Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat módosítása

# 1.1. Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat 1.4. pontjában a „6.6. pontban” szövegrész helyébe a „6.5.1., 6.5.2. és a 6.6. pontban” szöveg lép.

# 1.2. Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat a következő 6.5.1-6.5.3. ponttal egészül ki:

„6.5.1. Ügyvédi tevékenység során használt nedves bélyegzőn kamarai jogtanácsoson kívül az ügyvédi tevékenységet az Üttv. 70. § (1) bekezdése szerinti jogviszonyban folytató személy neve nem szerepelhet.

6.5.2. A kamarai jogtanácsoson kívül az ügyvédi tevékenységet munkaviszonyban gyakorló személy

a) ügyvédi tevékenysége során a saját nevében iratok aláírására nem jogosult, és

b) az aláírása fölött az általa helyettesített nevét, a helyettesként való eljárásra való utalást, illetve az aláírása alatt a kamarai nevét, a működési formáját és a kamarai azonosító számát köteles feltüntetni.

6.5.3. Az alkalmazott ügyvéd akkor használhat nedves bélyegzőt, ha azon szerepel

a) az alkalmazott ügyvéd neve, kamarai azonosító száma és e minősége,

b) a munkáltató, illetve helyettesített ügyvéd, illetve ügyvédi iroda neve és irodája címe, valamint

c) a helyettesítésre utaló kifejezés.”

**1.3.** Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat 3.3. pontjában a „vagy "társai" kifejezést” szövegrész helyébe a „ , "társuk", "társai" vagy "társaik" kifejezést” szöveg lép.

# 2. Az európai közösségi jogász és a külföldi jogi tanácsadó által kötött együttműködési szerződés főbb tartalmi elemeiről, valamint az európai közösségi jogászra vonatkozó sajátos névhasználati és hatósági eljárási szabályokról szóló 4/2018. (III. 26.) MÜK szabályzat módosítása

**2.1.** Az európai közösségi jogász és a külföldi jogi tanácsadó által kötött együttműködési szerződés főbb tartalmi elemeiről, valamint az európai közösségi jogászra vonatkozó sajátos névhasználati és hatósági eljárási szabályokról szóló 4/2018. (III. 26.) MÜK szabályzat 4.2. pontjai helyébe a következő rendelkezés lép:

„4.2. E szabályzat rendelkezéseit a hatályba lépését követően megkötött vagy módosított együttműködési szerződésekre, valamint indult vagy megismételt hatósági eljárásokra kell alkalmazni.”

# 3. A közvetítői eljárásról szóló 5/2018. (III. 26.) MÜK szabályzat módosítása

**3.1.** A közvetítői eljárásról szóló 5/2018. (III. 26.) MÜK szabályzat 1.7. pontja helyébe a következő rendelkezés lép:

„1.7. Közvetítőként nem járhat el:

a) aki fegyelmi eljárás vagy közvádra üldözendő bűncselekmény miatt büntetőeljárás hatálya alatt áll,

b) aki a bejelentő számára a megelőző öt évben ügyvédi tevékenységet folytatott,

c) aki az ügyvédi tevékenység gyakorlójának alkalmazottja vagy azonos ügyvédi iroda, társulás, irodaközösség tagja vagy alkalmazottja a jogviszonya megszűnését követő két évig,

d) a felek vagy a c) pont alá tartozó személyek Polgári Törvénykönyv szerinti hozzátartozója,

e) aki az üggyel kapcsolatos közhatalmi eljárás bármely szakaszában döntési jogkörben eljárt,

f) akit az üggyel kapcsolatos közhatalmi eljárásban tanúként vagy szakértőként meghallgattak, vagy akinek a tanúkénti meghallgatása az esetlegesen az üggyel kapcsolatban induló közhatalmi eljárásban szükségessé válhat,

g) az üggyel kapcsolatos e szabályzat hatálya alá nem tartozó közvetítői eljárást lefolytató személy,

h) fegyelmi főbiztos vagy fegyelmi biztos,

i) akitől az ügy elfogulatlan megítélése egyéb okból nem várható

(a továbbiakban: kizárási ok).”

# 4. Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat módosítása

**4.1.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 2.6. ponttal egészül ki:

„2.6. Az ügyvédi tevékenység gyakorlójának a feladatait megbízás, kirendelés alapján, munkaviszonyban és pártfogó ügyvédként is ugyanazon elhivatottsággal kell ellátnia.”

**4.2.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 5.17. ponttal egészül ki:

„5.17. Az ügyvédi tevékenység gyakorlója az Üttv. 45. §-a szerinti kötelezettségének teljesítése során az ellenjegyzést közvetlenül megelőzően lekérdezi az ingatlan hiteles vagy nem hiteles tulajdoni lapját, valamint az ellenjegyzett okiratban feltünteti a lekérdezett tulajdoni lap megrendelési számát, ennek hiányában a lekérdezett tulajdoni lapot az ellenjegyzett okirattal együttesen, annak megőrzési idejéig megőrzi.”

# 5. A kamarai hatósági eljárásokról szóló 12/2017. (XI. 20.) MÜK szabályzat módosítása

**5.1.** A kamarai hatósági eljárásokról szóló 12/2017. (XI. 20.) MÜK szabályzat 3.1.3. pontjában a „2019. december 31.” szövegrész helyébe a „2020. január 1.” szöveg lép.

# 6. Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat módosítása

**6.1.** Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat a következő 2.5. és 2.6. ponttal egészül ki:

„2.5. Az ügyvéd a Nyilvántartó Lapot a Magyar Ügyvédi Kamara honlapján elérhető, a Magyar Ügyvédi Kamara elnöke által rendszeresített elektronikus formanyomtatványon is előterjesztheti. A Nyilvántartó Lap elektronikus előterjesztése esetén a 2.1. pont a) alpontja szerinti lezárt borítékon a Magyar Ügyvédi Kamara által generált érkeztetési azonosítót is fel kell tüntetni.”

2.6. A Nyilvántartó Lapon szereplő adatok valódiságáért és pontosságáért az ügyvéd felel.”

**6.2.** Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat 3.2. pontjában a „KVNY-be” szövegrész helyébe a „VONY-ba” szöveg lép.

**6.3.** Hatályát veszti az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat 1.4. pontjában a „letétbe” szövegrész.

**6.4.** Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat mellékletében a „készítő” szövegrész helyébe a „letétbe helyező” szöveg lép.

**7. Záró rendelkezések**

**7.1.** Ez a szabályzat a Magyar Ügyvédi Kamara honlapján való közzétételét követő napon lép hatályba, és a hatálybalépését követő napon hatályát veszti.

**7.2.** Hatályát veszti

a) a Felvételi Szabályzatról szóló 1/1998. (VI. 27.) MÜK szabályzat,

b) az Összeférhetetlenségi Szabályzatról szóló 2/1998. (VI. 27.) MÜK szabályzat,

c) a Magyar Ügyvédi Kamarának az Európai Gazdasági Térség valamely tagállamának állampolgára és a külön jogszabályban meghatározott szakmai megnevezések valamelyike alatt ügyvédi tevékenység folytatására jogosultnak a Magyar Köztársaság területén történő európai közösségi jogászi tevékenységről szóló 1/2005. (I. 10.) MÜK szabályzat,

d) az 1/2001. (VI. 11.) Választási Szabályzat módosításáról szóló 1/2006. (I. 9.) MÜK határozat,

e) a székhelyszolgáltatásról szóló 1/2007. (XI. 19.) MÜK szabályzat,

f) a székhelyszolgáltatásról szóló 1/2007. (XI. 19.) MÜK szabályzat módosításáról szóló 3/2012. (XI. 5.) MÜK szabályzat,

g) a kamarai jogtanácsosok felvételének és a jogi előadók nyilvántartásba vételének átmeneti szabályairól szóló 3/2017. (VII. 10.) MÜK szabályzat,

h) az ideiglenes országos kamarai jogtanácsosi tagozat delegálási szabályairól szóló 1/2018. (I. 29.) MÜK szabályzat,

i) az ideiglenes országos alkalmazott ügyvédi tagozat delegálási szabályairól szóló 3/2018. (III. 26.) MÜK szabályzat,

j) az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat módosításáról szóló 12/2018. (VI. 25.) MÜK szabályzat,

k) a közvetítői eljárásról szóló 5/2018. (III. 26.) MÜK szabályzat módosításáról szóló 15/2018. (XI. 26.) MÜK szabályzat.

Budapest, 2019. június 24.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. június 24-i ülésén fogadta el. [↑](#footnote-ref-1)